KOMISIJAS ĪSTENOŠANAS LĒMUMS (ES) 2022/171

(2022. gada 2. februāris)

par pieprasījumu reģistrēt Eiropas pilsoņu iniciatīvu Win It On The Pitch (“Kaldini uzvaru laukumā”) saskaņā ar Eiropas Parlamenta un Padomes Regulu (ES) 2019/788

(izziņots ar dokumenta numuru C(2022) 630)

(Autentisks ir tikai teksts angļu valodā)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes Regulu (ES) 2019/788 (2019. gada 17. aprīlis) par Eiropas pilsoņu iniciatīvu (1) un jo īpaši tās 6. panta 2. un 3. punktu,

tā kā:

(1) Komisijai 2021. gada 30. septembrī tika iesniegts pieprasījums reģistrēt Eiropas pilsoņu iniciatīvu Win It On The Pitch.

(2) Iniciatīvai bija trīs mērķi, proti, pieņemt 1) Padomes ieteikumu, lai aizsargātu tādu futbola modeli Eiropā, kura pamatā ir vērtības, solidaritāte, ilgtspēja un atklāta konkurence, kas panākams, paredzot ES satvaru un pamatnostādnes dalībvalstu rīcībai ar nolūku aizsargāt futbola modeli Eiropā, 2) Komisijas pamatnostādnes par ES konkurences noteikumu piemērošanu sportam un 3) Komisijas paziņojumu, lai “izveidotu pēc iespējas spēcīgāku Eiropas sporta nākotnes modeli, tostarp ņemot vērā to, ko līdzjutēji un iedzīvotāji Eiropā sagaida no sporta Eiropā”.

(3) Saskaņā ar Regulas (ES) 2019/788 1. pantu iniciatīvas var reģistrēt, ja Komisija ar tām tiek aicināta Līgumu īstenošanas vajadzībām savu pilnvaru ietvaros ierosināt Savienības tiesību aktu. Lai gan Komisijai saskaņā ar Līguma par Eiropas Savienības darbību 165. pantu ir pilnvaras pieņemt priekšlikumu Padomes ieteikumam, kā norādīts iniciatīvas 1. mērķī, tomēr iniciatīvas 2. un 3. mērķī – to sākotnējā redakcijā – Komisija netika aicināta pieņemt “Savienības tiesību akta priekšlikumu”. Komisija vienīgi tika aicināta pieņemt pamatnostādnes un Komisijas paziņojumu.

(4) Komisija 2021. gada 27. oktobrī saskaņā ar Regulas (ES) 2019/788 6. panta 4. punktu informēja organizatoru grupu par savu novērtējumu, ka minētās regulas 6. panta 3. punkta a), d) un e) apakšpunktā noteiktās reģistrācijas prasības ir izpildītas un ka 6. panta 3. punkta b) apakšpunktā noteiktā prasība nav piemērojama. Tomēr Komisija arī norādīja, ka iniciatīvas teksts, kā tas formulēts 2021. gada 30. septembra pieprasījumā, tai neļāva secināt, ka iniciatīva atbilst Regulas (ES) 2019/788 6. panta 3. punkta c) apakšpunktā noteiktajai prasībai.

(5) Tādēļ 2022. gada 3. janvārī Komisijai tika iesniegta grozīta iniciatīvas versija.

(6) Ar iniciatīvu Komisija tiek aicināta pieņemt priekšlikumu Padomes ieteikumam, ar ko paredz ES satvaru un pamatnostādnes dalībvalstu rīcībai, lai aizsargātu futbola modeli Eiropā, atzītu sporta sociālo vērtību Eiropas sabiedrībā un sporta īpašo raksturu ES konkurences noteikumos un stiprinātu ES redzējumu un ilgtermiņa politiku attiecībā uz Eiropas sporta nākotni un pārvaldību.

(7) Pielikumā sniegta papildu informācija par iniciatīvas priekšmetu, mērķiem un kontekstu. Organizatori papildu dokumentā ir snieguši arī sīkāku informāciju par savu iniciatīvu.

(8) Ciktāl iniciatīvas nolūks ir tāda Padomes ieteikuma pieņemšana, kas vērsts uz to, lai sasniegtu mērķi, saskaņā ar kuru Savienība palīdz risināt Eiropas sporta nozares jautājumus, ņemot vērā šīs nozares īpatnības, tās struktūras, kas balstās uz brīvprātīgu darbību, un tās sociālo un audzinošo nozīmi, Komisijai ir pilnvaras iesniegt tiesību akta priekšlikumu, pamatojoties uz Līguma 165. pantu.

(9) Ņemot vērā šos iemeslus, neviena iniciatīvas daļa nav acīmredzami ārpus Komisijas pilnvarām iesniegt Savienības tiesību akta priekšlikumu, lai īstenotu Līgumus.

(10) Šis secinājums neskar novērtējumu par to, vai šajā gadījumā tiktu izpildīti konkrētie faktiskie un materiālie nosacījumi – ieskaitot atbilstību proporcionalitātes un subsidiaritātes principam un saderību ar pamattiesībām –, kas vajadzīgi, lai Komisija varētu rīkoties.

(11) Organizatoru grupa ir sniegusi pienācīgus pierādījumus, ka tā atbilst Regulas (ES) 2019/788 5. panta 1. un 2. punktā izvirzītajām prasībām, un ir izraudzījusies kontaktpersonas saskaņā ar minētās regulas 5. panta 3. punkta pirmo daļu.

(12) Iniciatīva nav nedz acīmredzami aizskaroša, nenozīmīga vai maldinoša, nedz arī acīmredzami pretrunā Savienības vērtībām, kas noteiktas Līguma par Eiropas Savienību 2. pantā, un tiesībām, kas nostiprinātas Eiropas Savienības Pamattiesību hartā.

(13) Tāpēc būtu jāreģistrē iniciatīva Win It On The Pitch.

(14) Secinājums, ka reģistrācijas nosacījumi saskaņā ar Regulas (ES) 2019/788 6. panta 3. punktā ir izpildīti, nenozīmē to, ka Komisija jebkādā veidā apstiprinātu iniciatīvas satura faktu pareizību, par ko atbild vienīgi iniciatīvas organizatoru grupa. Iniciatīvas saturs pauž tikai organizatoru grupas viedokli, un nekādā gadījumā nevar uzskatīt, ka tas atspoguļotu Komisijas viedokli,

IR PIEŅĒMUSI ŠO LĒMUMU.

1. pants Eiropas pilsoņu iniciatīva Win It On The Pitch tiek reģistrēta.

2. pants Šis lēmums ir adresēts pilsoņu iniciatīvas Win It On The Pitch organizatoru grupai, kuru kontaktpersonu statusā pārstāv Ronan EVAIN un Martha MESTRE GENS VIDA DA CONCEIÇÃO.

Briselē, 2022. gada 2. februārī Komisijas vārdā – priekšsēdētājas vietniece Věra JOUROVÁ

(1) OV L 130, 17.5.2019., 55. lpp.